इक दिन किछ न्हेरा जन होए दा हा गोरी जानी बुज्जी ठेकेदार दे मकानै कछ जाई खड़ोती थोड़े परैन्त पी चलन लगी ते पी खड़ोई गेई। इन्ने चिरै च इक आला जन सुनचा "गोरा के गल्ल ऐ ? के गुआचा ? लैम्प लिआई देयां ?" गोरी किछ घबराई गेई जे उस्सी कुसै ने नां लेई कुआलेया हा, फ्ही झट गै अपने पर काबू पाई आखन लगी-"किश नईं बाऊ जी मेरे पैरै च मोड़ आए दा ऐ तां गै बल्लें-बल्लें चला करनी" पर पी सोचन लगी कुतै गल्ला दा ताना-बाना इत्थें नईं बन्द होई जा ते झट-पट आपूं गै पुच्छन लगी-’बाऊ जी तुस इत्थे न्हेरे च की खड़ोते दे ओ कुसै दा चेता तां नईं आई गेया ? ठेकेदार नेह् प्रश्ने आस्तै कदी बी त्यार नखो किछ बलखोई जन गेया ते आखन लगा-गोरी परदेसै च चेता तां आई ने नई। जदें ऐं उए दे नईं।’ "ए तां समझने दी गल्ल ऐ सौदा इक्को बक्ख नईं होंदा, दोऐ बक्खी होंदा ऐ। कुसै दी पीड़ समझो तां अपनी बी कोई समझग।" ए आखिऐ ओ दौड़ी गेई ठेकेदार सोचना लगा इदे पैरे च मोड़ आए दी ही हूनै ठीक होई गेई बड़ा चरज ऐ। उन्ने नेया ब्हाना की लाया ?सारी रात सोचदा रोया, "सौदा इक्को बक्खी नईं दोऐ बक्खी होंदा ऐ, कुसै दी पीड़ समझो अपनी बी कोई ऐ या नईं।" नेई उधेड़बुनै च पता नईं कुसलै ओदी अक्ख लग्गी पर सवेरे जिसलै उदी अक्ख खुल्ली तां दिन खासा जन चढ़े दा हा।